[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.1.2006

KOM(2005) 704 endelig

Forslag til

RÅDETS BESLUTNING

om bemyndigelse af Litauen til at anvende en foranstaltning, der fraviger artikel 21 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål I henhold til artikel 27, stk. 1, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse. Ved brev registreret i Kommissionens Generalsekretariat den 28. juni 2005 anmodede Republikken Litauen om tilladelse til at indføre foranstaltninger, der fraviger artikel 21 i direktiv 77/388/EØF. I overensstemmelse med artikel 27, stk. 2, i direktiv 77/388/EØF underrettede Kommissionen ved brev af 22. august 2005 de øvrige medlemsstater om Litauens anmodning. Ved brev af 23. august 2005 underrettede Kommissionen Litauen om, at den var i besiddelse af alle de oplysninger, som den fandt nødvendige for at kunne vurdere anmodningen. |

120 | Generel baggrund I henhold til artikel 21, stk. 1, i direktiv 77/388/EØF i den version, der fremgår af artikel 28g i direktivet, påhviler merværdiafgiften (moms) inden for Fællesskabet normalt den afgiftspligtige, som leverer varer eller tjenesteydelser. Den litauiske regering ønsker at anvende en ”reverse charge”-procedure, således at den afgiftspligtige, til hvem der leveres varer eller tjenesteydelser, bliver betalingspligtig for momsen i følgende tilfælde: - levering af varer og tjenesteydelser fra en afgiftspligtig, der er omfattet af en insolvensprocedure eller en omstruktureringsprocedure under retsligt tilsyn - levering af tømmer fra en afgiftspligtig - levering fra en afgiftspligtig af jernholdigt affald og skrot og rester og andre genbrugsmaterialer bestående af jernholdige og ikke-jernholdige metaller - levering af byggearbejde fra en underentreprenør til en hovedentreprenør, en anden underentreprenør eller et selskab, der udfører sine egne byggearbejder. Hvad angår leverancer fra afgiftspligtige, der er omfattet af en insolvensprocedure eller en omstruktureringsprocedure under retsligt tilsyn, har sådanne afgiftspligtige ofte ikke mulighed for eller ikke til hensigt at indbetale den moms, de har modtaget på deres leverancer, til de kompetente myndigheder. På den anden side kan køberen, der normalt er en pligtopfyldende erhvervsdrivende, stadig fradrage den betalte moms. Tømmerbranchen i Litauen frembyder stor risiko for afgiftsunddragelse og -undgåelse. Den tæller et betydeligt antal erhvervsdrivende, ofte små forhandlere og mellemmænd, der hyppigt forsvinder uden at have indbetalt den afgift, de oprindelig opkrævede hos deres kunder. Den litauiske regering mener derfor, at det er vigtigt, at fravigelsen kommer til at gælde for alle handelsled, hvor afgiftspligtige leverer tømmer til andre afgiftspligtige. En lignende situation ses i affaldssektoren, hvor erhvervsdrivende, der beskæftiger sig med indsamling, sortering og basisforarbejdning, ofte bliver umulige at spore. Der kan også konstateres problemer af denne art i byggesektoren, særlig på områder, hvor byggearbejdet leveres af underentreprenører, som derefter ikke indbetaler afgiften. Denne anmodning vil i princippet blive imødekommet indtil den 31. december 2009. Det bør imidlertid tages i betragtning, at Kommissionen den 16. marts 2005 fremlagde et direktivforslag om ændring af direktiv 77/388/EØF med hensyn til visse foranstaltninger, der skal forenkle momsopkrævningen og hjælpe med til at bekæmpe svig og unddragelse, og om ophævelse af visse beslutninger om at tillade fravigelser (rationalisering af fravigelser i henhold til artikel 27). Dette forslag omfatter bl.a. anvendelse af ”reverse charge”-mekanismen i visse situationer. For de dele af fravigelsen, der falder ind under rationaliseringen, vil fravigelsen ophøre med at være gældende, når direktivet træder i kraft. |

130 | Gældende bestemmelser på det område, som forslaget vedrører Andre medlemsstater har fået bemyndigelse til at anvende lignende fravigelser fra artikel 21 i direktiv 77/388/EØF. |

141 | Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

219 | Ikke relevant. |

Ekspertbistand |

229 | Der har ikke været behov for ekspertbistand. |

230 | Konsekvensanalyse Den foreslåede beslutning har til formål at forenkle proceduren for opkrævning af afgiften og at forhindre en eventuel momsunddragelse eller momsundgåelse, og den kan derfor potentielt få en positiv økonomisk virkning. Virkningen bliver i alle tilfælde begrænset på grund af fravigelsens snævre anvendelsesområde. |

FORSLAGETS RETLIGE ASPEKTER |

305 | Resumé af forslaget Bemyndigelse af Litauen til at anvende en foranstaltning, der fraviger artikel 21 i Rådets sjette direktiv 77/388/EØF med hensyn til anvendelse af en ”reverse charge”-mekanisme i forbindelse med insolvensprocedurer, omstrukturering under retsligt tilsyn, leverancer af tømmer, visse leverancer af affald og visse leverancer af byggearbejder. |

310 | Retsgrundlag Artikel 27, stk. 1, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag. |

329 | Subsidiaritetsprincippet Forslaget hører under Fællesskabets enekompetence. Subsidiaritetsprincippet finder derfor ikke anvendelse. |

Proportionalitetsprincippet Forslaget er i overensstemmelse med proportionalitetsprincippet af følgende grunde: |

331 | Beslutningen vedrører en bemyndigelse til en medlemsstat på dennes egen anmodning og udgør ikke en forpligtelse. |

332 | I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål. |

Reguleringsmiddel/-form |

341 | Foreslået middel: andet. |

342 | Andre reguleringsmidler er ikke hensigtsmæssige af følgende grund: I henhold til artikel 27 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter kan kun Rådet træffe beslutning. |

BUDGETMÆSSIGE KONSEKVENSER |

409 | Forslaget har ingen virkninger for Fællesskabets budget. |

YDERLIGERE OPLYSNINGER |

Fornyet gennemgang/revision/udløbsklausul |

533 | Forslaget indeholder en udløbsklausul. |

1. Forslag til

RÅDETS BESLUTNING

om bemyndigelse af Litauen til at anvende en foranstaltning, der fraviger artikel 21 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter (Kun den litauiske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag[1], særlig artikel 27,

under henvisning til forslag fra Kommissionen, og

ud fra følgende betragtninger:

2. I henhold til artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for svig eller unddragelse.

3. Ved brev registreret i Kommissionens Generalsekretariat den 28. juni 2005 anmodede Litauen om bemyndigelse til at indføre foranstaltninger, der fraviger artikel 21 i direktiv 77/388/EØF.

4. I overensstemmelse med artikel 27, stk. 2, i direktiv 77/388/EØF underrettede Kommissionen ved brev af 22. august 2005 de øvrige medlemsstater om Litauens anmodning. Ved brev af 23. august 2005 underrettede Kommissionen Litauen om, at den var i besiddelse af alle de oplysninger, som den fandt nødvendige for at kunne vurdere anmodningen.

5. I henhold til artikel 21, stk. 1, i direktiv 77/388/EØF i den version, der fremgår af artikel 28g i direktivet, påhviler merværdiafgiften (moms) inden for Fællesskabet normalt den afgiftspligtige, som leverer varer eller tjenesteydelser.

6. Formålet med den fravigelse, Litauen har anmodet om, er under visse omstændigheder at gøre modtageren betalingspligtig for momsen på leverancer af varer og tjenesteydelser i tilfælde af insolvensprocedurer eller omstruktureringsprocedurer under retsligt tilsyn, levering af tømmer, levering af jernholdigt og ikke-jernholdigt affald og levering af byggearbejde.

7. Afgiftspligtige personer, der er omfattet af insolvensprocedurer eller omstruktureringsprocedurer under retsligt tilsyn, forhindres på grund af finansielle vanskeligheder ofte i at indbetale moms, som er faktureret for deres leverancer af varer og tjenesteydelser. Modtageren kan dog stadig fradrage momsen, også selv om leverandøren ikke har indbetalt den.

8. Der kan konstateres problemer på tømmermarkedet i Litauen på grund af markedets og de pågældende virksomheders art. Markedet domineres af små lokale firmaer, ofte forhandlere eller mellemmænd, som afgiftsmyndighederne har svært ved at kontrollere. Den mest udbredte form for afgiftsunddragelse består i, at der faktureres leverancer, hvorefter den pågældende virksomhed forsvinder uden at have indbetalt afgifter, men efter at have givet kunden en gyldig faktura, som muliggør afgiftsfradrag.

9. Tilsvarende problemer med manglende indbetaling af faktureret moms kan konstateres i sektoren for genanvendelse af jernholdige og ikke-jernholdige metaller i Litauen.

10. Der er i Litauen også problemer af denne type i byggesektoren, særlig vedrørende moms faktureret af underentreprenører, som derefter forsvinder.

11. Ved at gøre modtageren betalingspligtig for momsen i ovennævnte tilfælde, der har en ugunstig effekt for de offentlige finanser, fjerner fravigelsen de pågældende vanskeligheder, uden at det påvirker det skyldige afgiftsbeløb. Derved forenkles afgiftsmyndighedernes arbejde med at opkræve afgiften, og visse typer unddragelse og undgåelse forhindres.

12. Foranstaltningen står i rimeligt forhold til de tilstræbte mål, da den ikke skal anvendes generelt, men kun for bestemte transaktioner og sektorer, hvor der er betydelige problemer med opkrævning af afgiften eller afgiftsunddragelse eller -undgåelse.

13. Andre medlemsstater har fået bemyndigelse til tilsvarende fravigelser, der har vist sig at være effektive.

14. Bemyndigelsens varighed bør begrænses til den 31. december 2009, så der på grundlag af erfaringerne frem til da kan foretages en vurdering af, om fravigelsen fortsat er berettiget. Den 16. marts 2005 fremlagde Kommissionen imidlertid et forslag til direktiv om rationalisering af nogle af fravigelserne i henhold til artikel 27 i direktiv 77/388/EØF[2]. Det er derfor nødvendigt at begrænse anvendelsesperioden for de dele af denne beslutning, der også er omfattet af forslaget, til det tidspunkt, hvor direktivet får virkning.

15. Fravigelsen har ingen negative virkninger for De Europæiske Fællesskabers egne indtægter i form af moms -

VEDTAGET FØLGENDE BESLUTNING:

Artikel 1

Som en fravigelse fra artikel 21, stk. 1, litra a), i Rådets sjette direktiv 77/388/EØF i den version, der fremgår af artikel 28g i direktivet, bemyndiges Litauen til at fastsætte, at den afgiftspligtige person, til hvem der foretages levering af varer eller tjenesteydelser som omhandlet i artikel 2, er den betalingspligtige person for momsen.

Artikel 2

Modtageren af en levering af varer eller tjenesteydelser kan udpeges som betalingspligtig person for momsen i følgende tilfælde:

16. levering af varer og tjenesteydelser fra en afgiftspligtig person, der er omfattet af en insolvensprocedure eller en omstruktureringsprocedure under retsligt tilsyn

17. levering af tømmer

18. levering af jernholdigt affald og skrot og rester og andre genbrugsmaterialer bestående af jernholdige og ikke-jernholdige metaller

19. levering af byggearbejde fra en underentreprenør til en hovedentreprenør, en anden underentreprenør eller et selskab, der udfører sine egne byggearbejder.

Artikel 3

Bemyndigelsen i artikel 1 udløber den 31. december 2009. Artikel 2, nr. 1, 3 og 4, ophører dog med at have virkning på ikrafttrædelsesdatoen for et direktiv, der rationaliserer fravigelserne i henhold til artikel 27 i direktiv 77/388/EØF, og som omfatter en særlig ordning for anvendelsen af moms i den pågældende sektor, såfremt et sådant direktiv træder i kraft før den 31. december 2009.

Artikel 4

Denne beslutning er rettet til Republikken Litauen.

Udfærdiget i Bruxelles,

På Rådets vegne

Formand

[1] EFT L 145 af 13.6.1977, s. 1. Senest ændret ved direktiv 2004/66/EF (EUT L 168 af 1.5.2004, s. 35).

[2] EUT C 125 af 24.5.2005, s. 12. KOM(2005) 89.